壽程彥彪簽判乃翁
作者：陽枋
朝代：宋

paragraphs: 黄鐘宮動夏秋分，夜來一雨如傾盆。
炎雲洗盡金天渾，老人星見程家門。
老人降生敘南村，昔日聞名今共論。
耆英侍坐聆嘉言，八窗玲瓏笑語溫。
千載一朝逢漆園，夾拶小澗開窗軒。
雲雞月犬聞朝昏，衰情晚態常相存。
翠竹紫鳳高騰騫，梧枝裊娜棲雛鵷。
琴彈碧玉箜篌蕃，爐養白砂賢弟昆。
胎仙三疊舞翩翻，玉液九轉朝崑崙。
沆瀣爲飲霞爲餐，菊酒酌客香盈樽。
欲隨枕石漱潺湲，只恐鼎養歸天閽。
九老圖中姓字尊，月倦指點詩輕捫。
莫學劉阮窮溪源，儘教親見眼前七世森仍孫。